DECIZIA COMISIEI
din 14 februarie 2007
privind contribuția financiară a Comunității în favoarea programului prezentat de Belgia pentru consolidarea în 2007 a infrastructurilor sale de inspecție fitosanitară pentru controalele fitosanitare pentru plante și produse vegetale provenind din țări terțe
[notificată cu numărul C(2007) 414]
(Numai textele în limbile franceză și olandeză sunt autentice)
(2007/100/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 13c alineatul (5) paragraful al șaselea,
întrucât:
(1)
Directiva 2000/29/CE prevede acordarea unei contribuții financiare comunitare pentru statele membre în vederea întăririi infrastructurilor sale pentru controalele fitosanitare pentru plante și produse vegetale provenind din țări terțe.
(2)
Belgia a stabilit un program care vizează consolidarea în 2007 a infrastructurilor sale pentru controalele fitosanitare pentru plante și produse vegetale provenind din țări terțe. Belgia a solicitat alocarea unei contribuții financiare comunitare în favoarea acestui program pentru anul 2007, în conformitate cu Regulamentul (CE) nr. 998/2002 al Comisiei din 11 iunie 2002 de stabilire a normelor de aplicare a dispozițiilor privind acordarea unei contribuții financiare din partea Comunității pentru consolidarea infrastructurilor de inspecție fitosanitară a plantelor și a produselor vegetale provenind din țări terțe (2).
(3)
Informațiile tehnice comunicate de Belgia au permis Comisiei să analizeze situația într-o manieră clară și cuprinzătoare. Comisia a stabilit o listă cu posturile de inspecție care pot beneficia de măsuri de consolidare, indicând suma contribuției financiare comunitare propuse pentru fiecare dintre acestea. Informațiile au fost, de asemenea, examinate de către Comitetul permanent fitosanitar.
(4)
După evaluarea programului, Comisia a concluzionat faptul că s-au îndeplinit condițiile și criteriile prevăzute în Directiva 2000/29/CE și în Regulamentul (CE) nr. 998/2002 pentru acordarea unei contribuții financiare de către Comunitate.
(5)
În consecință, este necesară alocarea unei contribuții financiare de către Comunitate în vederea acoperirii cheltuielilor legate de programul prezentat de Belgia pentru 2007.
(6)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Se aprobă, prin prezenta, alocarea unei contribuții financiare din partea Comunității pentru acoperirea cheltuielilor care urmează să fie efectuate în 2007 de către Belgia în cadrul programului său de consolidare a posturilor de inspecție.
Articolul 2
Suma maximă a contribuției financiare a Comunității prevăzută la articolul 1 este de 48 842,63 EUR și se repartizează după cum se indică în anexă.
Articolul 3
Contribuția financiară a Comunității pentru program, prezentată în anexă, este vărsată doar în momentul în care:
(a)
statul membru respectiv a furnizat Comisiei documente adecvate privitoare la achiziționarea și/sau îmbunătățirea echipamentului și/sau a instalațiilor enumerate în program; și în cazul în care
(b)
statul membru adresează Comisiei o cerere de plată a contribuției financiare comunitare în conformitate cu dispozițiile articolului 3 din Regulamentul (CE) nr. 998/2002.
Articolul 4
Prezenta decizie se adresează Regatului Belgiei.
Adoptată la Bruxelles, 14 februarie 2007.